The Killers
The Killers yra „Grammy“ nominuota roko grupė iš Las Vegaso (Nevados valstija, JAV), susikūrusi 2001 metais, o galutinai susiformavusi 2002 m. Grupė grojo pasaulinio masto renginyje „Live 8“ (2005 m.) svarbiausioje scenoje – Hyde Parke Londone, buvo 96 kartus nominuota (tarp jų – 7 „Grammy“) ir laimėjo 26 svarbius apdovanojimus, tarp kurių: 9 muzikos žurnalo „NME“ apdovanojimai, 2 „BRIT Awards“ (geriausia tarptautinė grupė ir albumas), „MTV Europe Music Awards“ bei „World Music Awards“ (daugiausiai įrašų pasaulyje pardavusi debiutuojanti grupė), surengė koncertus šešiuose žemynuose, tapo pagrindinėmis žymių festivalių „Glastonbury“, „Reading and Leeds“, „T in the Park“, „Isle of Wight“, „Lollapalooza“, „iTunes“, „Coachella“, „Benicàssim“ ir kt.) žvaigždėmis bei grojo pilnai išparduotame Vemblio stadione 90 tūkst. žiūrovų. Visi keturi iki šiol išleisti studijiniai albumai pasiekė 1–ą Jungtinės Karalystės topo vietą. Pasaulyje parduota apie 25 mln. grupės įrašų.